**Povzetek revizijskega poročila *Kapitalska naložba Občine Ajdovščina v družbo Mlinotest***

Računsko sodišče je revidiralo poslovanje *Občine Ajdovščina* pri pridobitvi in ravnanju s kapitalsko naložbo v družbo *Mlinotest, živilska industrija, d. d., Ajdovščina* (v nadaljevanju: družba Mlinotest) v obdobju od 1. 1. 2014 do 31. 12. 2016.

*Cilj revizije*je bil izrek mnenja o *pravilnosti* pridobitve in *učinkovitosti* ravnanja Občine Ajdovščina s kapitalsko naložbo v družbo Mlinotest. Glede *pravilnosti poslovanja* Občine Ajdovščina pri pridobitvi kapitalske naložbe v družbo Mlinotest je računsko sodišče ocenilo, da je bilo v pomembnem neskladju s predpisi, zato je Občini Ajdovščina izreklo *negativno mnenje*. Glede *učinkovitosti poslovanja* Občine Ajdovščina pri ravnanju s to kapitalsko naložbo na področju načrtovanja, izvajanja, spremljanja in nadziranja naložbene politike pa je računsko sodišče Občini Ajdovščina izreklo mnenje, da je bilo poslovanje Občine Ajdovščina *delno učinkovito*.

Računsko sodišče je ocenilo, da Občina Ajdovščina s pridobitvijo delnic družbe Mlinotest *ni zaščitila občinskih interesov*, ki bi v povezavi z drugim odstavkom 67. člena Zakona o javnih financah in 6. členom Zakona o gospodarskih javnih službah morali biti povezani z izvajanjem javnih služb oziroma v povezavi z 2. členom Zakona o lokalni samoupravi ter prvim in drugim odstavkom 21. člena Zakona o lokalni samoupravi z opravljanjem nalog občine, kar ni v skladu z drugim odstavkom 73. člena Zakona o javnih financah.

Računsko sodišče je ugotovilo, da v zvezi s kapitalsko naložbo v družbo Mlinotest pri *načrtovanju naložbene politike* Občina Ajdovščina ni sprejela strategije upravljanja s kapitalskimi naložbami, in ni določila ciljev in načinov doseganja ciljev upravljanja s kapitalskimi naložbami ter niti kaj namerava z naložbami, ko bodo cilji doseženi. Ne glede na odsotnost strategije upravljanja s kapitalskimi naložbami pa je Občina Ajdovščina pred nakupom kapitalske naložbe v družbo Mlinotest pridobila študijo o utemeljenosti občinskega interesa, ki je izkazovala ekonomsko upravičenost naložbe. Na področju *izvajanja naložbene politike* je računsko sodišče ugotovilo, da je Občina Ajdovščina z načinom pridobitve delnic družbe Mlinotest vplivala na delovanje trga. Občina Ajdovščina ni določila načina spremljanja uspešnosti poslovanja družbe Mlinotest, ni preverjala poslovanja družbe Mlinotest in ni imela odločujočega (prevladujočega) vpliva na upravljanje družbe Mlinotest, je pa zaradi sklenitve delničarskega sporazuma skupaj z družbo Mlino, družba za upravljanje z naložbami, d. o. o., Ajdovščina lahko vplivala na nesprejetje (veto) ključnih odločitev skupščine družbe Mlinotest. Računsko sodišče je ocenilo, da je Občina Ajdovščina s pridobitvijo 6,2-odstotnega manjšinskega deleža lastništva v družbi Mlinotest sodelovala s prevzemnikom, družbo Mlino, družba za upravljanje z naložbami, d. o. o., Ajdovščina, pri izvedbi prevzema družbe Mlinotest, kar po oceni računskega sodišča predstavlja nedopusten namen pridobitve kapitalskega deleža občine v gospodarski družbi. Na področju *spremljanja izvajanja naložbene politike* je računsko sodišče ugotovilo, da je Občina Ajdovščina poročala občinskemu svetu o pridobitvi naložbe v družbo Mlinotest, ni pa poročala občinskemu svetu o upravljanju s kapitalsko naložbo po njeni pridobitvi. Na področju *nadziranja izvajanja naložbene politike* je računsko sodišče ugotovilo, dav programe dela nadzornega odbora, ki vsebujejo letne nadzorne programe, ni bil vključen nadzor nad upravljanjem s kapitalsko naložbo v družbo Mlinotest, čeprav je ta naložba predstavljala materialno pomembno naložbo. Zaradi tega nadzorni odbor ni presojal pravilnosti ali smotrnosti upravljanja s to kapitalsko naložbo ter ni predlagal morebitnih rešitev za izboljšanje upravljanja.

Računsko sodišče je za izboljšanje poslovanja Občine Ajdovščina na področju poslovanja s kapitalskimi naložbami podalo *priporočilo* za izboljšanje poslovanja, ni pa zahtevalo predložitve odzivnega poročila, saj je Občina Ajdovščina med revizijskim postopkom sprejela ustrezne popravljalne ukrepe za odpravo razkritih nepravilnosti.

Ljubljana, 19. marca 2019